EM 2021 : Stórsigur hjá Íslandi gegn Portúgal Það var góð stemning í Laugardalshöllinni í dag þegar íslenska karlalandsliðið vann stórsigur á Portúgal 96 - 68 . Ísland leiddi með mest 35 stigum í fjórða leikhluta en nokkrar körfur frá gestunum á lokamínútunum minnkaði muninn . Íslenska liðið lék af krafti frá byrjun leiks til loka og raunverulega áttu gestirnir aldrei möguleika á sigri í dag . Jón Axel Guðmundsson var stigahæstur hjá Íslandi en þrir leikmenn íslenska liðsins voru áberandi í stigaskorun en allir leikmenn liðsins áttu frábæran dag . Jón Axel Guðmundsson var með 22 stig , Hlynur Bæringsson var með 21 stig og Martin Hermannsson setti 19 . Pavel Ermolinskij var að daðra við þrennuna frægu en hann var með átta stig , 11 fráköst og átta stoðsendingar . Næsti leikur riðilsins er leikur Sviss og Íslands á miðvikudag og með sigri Íslands í þeim leik endar Ísland efst í riðlinum .